Informácia
o priebehu a výsledkoch oficiálnej návštevy
predsedníčky vlády Chorvátskej republiky Jadranky Kosorovej
na Slovensku dňa 4. marca 2011
Zhrnutie
-	Predsedníčka vlády SR I. Radičová potvrdila záujem a podporu SR čo najskoršiemu ukončeniu prístupových rokovaní Chorvátska s EÚ, potvrdila záujem na posilnení spolupráce s Chorvátskom v oblasti hospodárstva, energetiky a zlepšenia podmienok pre investície, ocenila úlohu Chorvátska v regióne západného Balkánu a vyslovila záujem o ďalšie zlepšenie spolupráce v oblasti cestovného ruchu;
-	J. Kosorová na stretnutí s I. Radičovou potvrdila prioritný záujem jej vlády - ukončenie prístupových rokovaní v najkratšom čase. V tejto súvislosti konštatovala mimoriadne ocenenie pomoci SR a zároveň požiadala o podporu úsiliu jej krajiny najmä na pôde EÚ v Bruseli, informovala o opatreniach vlády, ktorých cieľom je celkové ozdravenie hospodárstva;
-	V súvislosti s úsilím Chorvátska uzavrieť kapitolu 23 (súdnictvo a základné práva) sa obe premiérky zhodli na tom, že splnením podmienok ešte nie je garantovaná funkčnosť súdnictva (prieťahy, vynútiteľnosť práva). Vyslovili tiež spokojnosť s úrovňou ochrany národnostných menšín v oboch krajinách;
-	Premiérky sa zhodli na potrebe vytvorenia pracovnej skupiny, ktorá by vypracovala ďalší postup v oblasti energetickej spolupráce;
-	Predseda NR SR R. Sulík potvrdil podporu Slovenska v snahe Chorvátska o vstup do Únie a informoval J. Kosorovú o bezodkladnom zaradení budúcej podpísanej prístupovej zmluvy Chorvátska do EÚ do príslušnej schvaľovacej procedúry parlamentu.
Rokovanie premiérok SR I. Radičovej a Chorvátska J. Kosorovej
V úvode stretnutia predsedníčka vlády SR I. Radičová potvrdila záujem a podporu SR čo najskoršiemu ukončeniu prístupových rokovaní Chorvátska s EÚ, pokiaľ to bude možné, tak ešte v júni počas maďarského predsedníctva v EÚ. SR vidí zaradenie Chorvátska medzi štáty EÚ ako prirodzené pokračovanie jej rozvoja. V tejto súvislosti ponúkla chorvátskej partnerke skúsenosti SR aj z oblasti pokrývaných najzložitejšími negociačnými kapitolami 23 (súdnictvo a základné práva) a 8 (hospodárska súťaž). I. Radičová zároveň informovala o zámere predložiť na najbližšie rokovanie krajín V4 požiadavku o podpore ChR v prístupovom procese s EÚ.
V rámci 2. okruhu otázok I. Radičová potvrdila záujem na posilnení bilaterálnej spolupráce s Chorvátskom v oblasti hospodárstva, energetiky a zlepšenia podmienok pre investície. Energetická bezpečnosť a zabezpečenie diverzifikácie zdrojov energie patrí totiž medzi priority vlády SR. I. Radičová informovala J. Kosorovú o podpise bilaterálnej zmluvy s MR a o príprave podpisu podobnej dohody s Poľskom týkajúcej sa prepojenia siete plynovodov v smere sever-juh. SR má záujem aj na projekte prepojenia ropovodov Adria a Družba a podieľať sa na výstavbe zásobníkov plynu v Chorvátsku. SR by privítala zlepšenie investičného prostredia v Chorvátsku, čím by sa uľahčili podmienky aj pre aktivity slovenských subjektov.
V rámci 3. okruhu otázok I. Radičová potvrdila a zároveň ocenila úlohu Chorvátska v regióne západného Balkánu. Chorvátsko významne prispieva k stabilite v regióne, osobitne voči Srbsku a Bosne a Hercegovine ale tiež vo vzťahu ku Kosovu. Po vstupe do EÚ bude jeho postavenie v regióne ešte dôležitejšie. Získanie členstva v EÚ zároveň predstavuje dôležitý motivačný prvok pre ostatné krajiny západného Balkánu vo vzťahu k ich eurointegračným ambíciám.
Posledným okruhom otázok bola spolupráca v oblasti cestovného ruchu. I. Radičová konštatovala, že minulý rok navštívilo Chorvátsko 309.000 slovenských turistov. Potvrdila a ocenila veľmi dobrú spoluprácu medzi políciou oboch krajín vysielaním slovenských policajných hliadok do prímorskej oblasti a zriadenie pobočky ZÚ v Splite, ktoré poskytujú v letnej sezóne dôležité služby slovenským turistom. V tejto súvislosti vyslovila I. Radičová presvedčenie, že aj Slovensko má čo ponúknuť chorvátskym turistom, ktorí sú u nás vítaní.
Predsedníčka chorvátskej vlády J. Kosorová potvrdila, že prioritným záujmom jej vlády je ukončenie prístupových rokovaní v najkratšom čase. V tejto súvislosti uviedla, že podporu Slovenska na pôde EÚ si chorvátska vláda mimoriadne váži a zároveň by privítala pokračovanie našej podpory v úsilí jej krajiny čo najskôr ukončiť prístupové rokovania. Rozhovory Chorvátska sú mimoriadne náročné a trvajú už pomerne dlho (6. rok), pričom Chorvátsko muselo splniť viac ako 120 kritérií a v kapitole 23 (súdnictvo a základné práva) boli kritériá doplnené. Chorvátska vláda je presvedčená, že splnila aj tie najťažšie kritériá kapitoly 23 a bude ďalej pokračovať v ich implementácii. Osobitne v oblasti boja s korupciou nastavilo Chorvátsko vysoké štandardy (zákon o konflikte záujmov – každý verejný predstaviteľ sa musí vzdať iných funkcií;  osobitný zákon - v prípade účasti na korupcii bude majetok skonfiškovaný). Cieľ ukončenia rokovaní, ktorý stanovila EK na jún 2011, predstavuje totiž dôležitý signál nielen pre ChR, ale aj pre ostatné krajiny západného Balkánu.
V rámci kapitoly 8 (hospodárska súťaž) uznala dosiahnutý pokrok aj Európska komisia a je predpoklad jej uzavretia v prvej polovici tohto roka. J. Kosorová tiež uviedla, že je v záujme jej vlády oddeliť ukončenie prístupového procesu od nadchádzajúcich parlamentných volieb.
V hospodárskej oblasti si Chorvátsko praje, aby bola bilaterálna spolupráca rozsiahlejšia. Podobne aj v cestovnom ruchu Chorvátsko teší záujem slovenských turistov o ich krajinu. J. Kosorová informovala o opatreniach vlády, ktorých cieľom je celkové ozdravenie hospodárstva. Vláda J. Kosorovej schválila opatrenia ktoré odstraňujú bariéry pre zahraničné investície a schválila investičný balíček (30 veľkých) projektov zameraných na posilnenie výkonu domácej ekonomiky. V rámci bilaterálnej spolupráce pripomenula možnosti spolupráce v dodávkach nízkopodlažných električiek.
Premiérky sa zhodli na potrebe vytvorenia pracovnej skupiny (2-3 experti), ktorá by vypracovala ďalší postup v oblasti energetickej spolupráce. V tejto súvislosti by bolo vhodne využiť aprílové rozhovory o ekonomickej spolupráci, ktoré sa uskutočnia na Slovensku aj na rokovanie tejto energetickej skupiny. J. Kosorová uviedla ako príklad možnej spolupráce v oblasti energetických prepojení aj využitie nového zásobníka / Adria LNG terminálu na ostrove Krk.
J. Kosorová pozvala I. Radičovú na konferenciu o Dunajskej stratégii (29.4.2011, Vukovar), na Chorvátsky summit (8.-9.7.2011, Dubrovnik) a na oficiálnu návštevu Chorvátska do Záhrebu v najbližšom možnom termíne.
I. Radičová v reakcii potvrdila, že v súvislosti s podporou Chorvátsku v prístupových rokovaniach s EÚ urobíme, čo je v našich silách. Vyslovila záujem o informácie týkajúce sa schválených opatrení v oblasti boja s korupciou, pričom v krátkosti informovala o opatreniach prijatých vládou SR v tejto oblasti (zverejňovanie zmlúv, elektronické aukcie). V súvislosti s reformou súdnictva I. Radičová konštatovala, že splnením podmienok ešte nie je garantovaná jeho funkčnosť (prieťahy, vynútiteľnosť práva) s čím má aj SR svoje skúsenosti. Reformou súdnictva sa práca nekončí, naopak v určitom zmysle sa reformou všetko len začína. Bez vynútiteľnosti práva, ktorá je prvým predpokladom ekonomického rastu, nemá krajina veľké šance uspieť v konkurencii.
J. Kosorová podobne potvrdila, že dosiahnutie spravodlivosti a nezávislosti v súdnictve si vyžaduje popri kvalifikácii aj charakter. Úlohou vlády je v prvom rade vytvoriť podmienky pre nezávislé fungovanie súdnictva. V tejto súvislosti J. Kosorová skonštatovala, že Chorvátsko urobilo veľa – osobitne v plnení podmienok kapitoly 23, okrem iných výsledkov sa podarilo znížiť počet všetkých neuzavretých súdnych prípadov o 40%. Aj keď si uvedomuje, že je to beh na dlhé trate, Chorvátsko by si zaslúžilo jej uzavretie.
Rokovanie premiérky ChR J. Kosorovej s predsedom NR SR R. Sulíkom
J. Kosorová požiadala o pokračovanie podpory Slovenska pre Chorvátsko v prístupovom procese.  Konkretizovala, že vo vzťahu k NR SR by Chorvátsko uvítalo, keby slovenský parlament schválil prístupovú zmluvu čo najskôr. Takisto požiadala, aby poslanci slovenského parlamentu počas svojich stretnutí a kontaktov so zahraničnými partnermi lobovali za Chorvátsko. Zopakovala, že Chorvátsko chce ukončiť prístupové rokovania do konca júna 2011, potom podpísať prístupovú zmluvu. Následne sa uskutoční referendum o vstupe do Únie. Parlamentné voľby sa uskutočnia buď koncom r. 2011, alebo začiatkom 2012. Premiérka tlmočila záujem, aby boli európske otázky oddelené od volebného súboja (cieľom je ísť do volieb s podpísanou prístupovou zmluvou). Ukončenie prístupových rokovaní čo najskôr bude aj signálom pre celý región západného Balkánu, že úlohy sa dajú plniť a navyše sa ich plnenie oplatí, lebo prináša výsledky.
R. Sulík potvrdil podporu Slovenska Chorvátsku v jeho snahách o vstup do Únie. Sľúbil, že keď NR SR obdrží podpísanú zmluvu, bez odkladu ju zaradí do príslušnej schvaľovacej procedúry. Nie je známe, že by niektorý z poslancov NR SR bol proti členstvu Chorvátska v Únii. Podpredseda parlamentu M. Hort a predseda ZV Národnej rady SR F. Šebej, ktorí na stretnutí sprevádzali predsedu R. Sulíka, zopakovali záujem Slovenska na stabilnom a mierovom regióne západného Balkánu, ktorý bude súčasťou EÚ a NATO, pričom Chorvátsko vnímame ako prirodzeného spojenca v týchto štruktúrach.
Delegácie sa tiež krátko dotkli aj problematiky cestovného ruchu, keďže Chorvátsko je každoročným dovolenkovým cieľom veľkého počtu obyvateľov Slovenska.
Tlačová konferencia na ÚV SR
Počas tlačovej konferencie na ÚV SR po rokovaniach premiérok I. Radičová zdôraznila, že SR chce byť nápomocná prístupovým rokovaniam Chorvátska s EÚ tak, aby mohli byť ukončené podľa možností ešte v júni tohto roku. Jedným z dôležitých dôvodov je aj významný príspevok Chorvátska ako člena EÚ k stabilite v regióne západného Balkánu. Slovenskú stranu zaujali chorvátske opatrenia v oblasti boja s korupciou. Hlavnou úlohou Chorvátska pre úspešné zavŕšenie prístupových rokovaní je oslovenie domácej opozície a zvládnutie referenda o vstupe krajiny do EÚ. V otázke energetickej bezpečnosti bola pripomenutá spolupráca pri výstavbe zásobníkov plynu v Chorvátsku a prepojenie ropovodov Družba a Adria. V oblasti cestovného ruchu ocenila I. Radičová spoluprácu medzi slovenskými a chorvátskymi policajnými zložkami a spoluprácu pri zriaďovaní sezónneho konzulárneho úradu SR v Splite.
J. Kosorová potvrdila, že najdôležitejšími témami rozhovorov boli ukončenie prístupových rokovaní Chorvátska s EÚ a spolupráca v oblasti hospodárstva. J. Kosorová využila návštevu SR na prezentáciu výsledkov opatrení v rámci kapitol 8 (hospodárska súťaž) a 23 (súdnictvo a základné práva). Vyslovila presvedčenie, že ukončenie prístupových rokovaní je stále možné zvládnuť do konca júna tohto roka. V tejto súvislosti je každá priateľská pomoc vítaná a s pomocou je možné tento cieľ dosiahnuť. Cestovný ruch je významným chorvátskym ekonomickým odvetvím a 6% nárast počtu slovenských turistov je pozitívnou správou. J. Kosorová spomenula aj návrh na možnosti spolupráce CroTram so SR pri dodávkach nízkopodlažných električiek. Vyslovila spokojnosť s úrovňou ochrany národnostných menšín v oboch krajinách, pripomenula podporu a príspevok vlády slovenskej menšine v Našiciach a pozvánku pre premiérku na oficiálnu návštevu Chorvátska. J. Kosorová sa vyjadrila aj k prebiehajúcim demonštráciám vo svojej krajine, pričom konštatovala, že ide o prirodzený prejav demokracie a dôležité je, aby bola zaručená bezpečnosť a zdravie. J. Kosorová informovala tiež o tom, že požiadavku demonštrantov na oznámenie termínu parlamentných volieb odmietla, a táto otázka bude riadne konzultovaná so všetkými politickými partnermi.
Stretnutie s chorvátskou menšinou v Devínskej Novej Vsi
Predsedníčka vlády ChR J. Kosorová sa stretla v poobedňajších hodinách s predstaviteľmi chorvátskej menšiny na Slovensku v Múzeu chorvátskej kultúry v Devínskej Novej Vsi. Chorvátsku premiérku privítali nielen predstavitelia Zväzu Chorvátov na Slovensku, ale aj starostovia obcí, kde žije chorvátska komunita, ako aj predstavitelia kultúrnej obce (slovenskí literáti, ktorí sa venujú chorvátskej literatúre). Po úvodnom príhovore predsedu Zväzu Chorvátov na Slovensku premiérka J. Kosorová vo svojom vystúpení zdôraznila významnú úlohu oboch menšín (slovenskej v Chorvátsku a chorvátskej na Slovensku) pri „budovaní mostov“ medzi oboma krajinami. Poďakovala sa slovenskej vláde za jej starostlivosť o zachovanie chorvátskej menšiny, ale aj jej kultúry na Slovensku. V závere stretnutia vystúpil chorvátsky detský folklórny súbor.
Závery a odporúčania
Hlavným cieľom návštevy Jadranky Kosorovej bolo potvrdenie podpory úsiliu chorvátskej vlády ukončiť prístupové rokovania s Európskou úniou podľa možností ešte v prvom polroku 2011 počas maďarského predsedníctva EÚ. Predsedníčka vlády SR Iveta Radičová využila príležitosť stretnutia na vyslovenie podpory chorvátskemu úsiliu a potvrdenie nášho záujmu o čo najskorší vstup do EÚ. Je v záujme samotnej EÚ a tiež širšieho regiónu západného Balkánu, aby sa Chorvátsko po splnení jasne stanovených kritérií, stalo členom EÚ čo najskôr.
V hospodárskej oblasti je dôležitým výsledkom rokovaní dohoda oboch premiérok na potrebe vytvorenia skupiny expertov, ktorá preskúma možnosti a postup spolupráce v oblasti energetiky s cieľom diverzifikácie energetických zdrojov. V tejto súvislosti bude dôležité využiť nadchádzajúce 2. stretnutie Medzirezortnej konzultačnej komisie medzi MH SR a Ministerstvom hospodárstva, práce a podnikania ChR v Bratislave (7.-8.4.2011).
Výsledkom rokovaní premiérok o stave plnenia kritérií kapitoly 23 (súdnictvo a základné práva), do ktorej patria aj otázky boja s korupciou a organizovaným zločinom, bol záujem o výmenu informácií o prijatých opatreniach a ich efektívnosti v oboch krajinách. Mimoriadne zaujal zákon o konfiškácii majetku verejne činným osobám v prípade ich účasti na korupcii. 
Na základe výsledkov návštevy sa odporúča:
-	Aby MZV SR v rámci svojich možností pokračovalo v podpore Chorvátsku najmä na pôde EÚ v jeho úsilí ukončiť prístupové rokovania čo najskôr, za splnenia stanovených podmienok;
-	Aby MH SR využilo nadchádzajúce 2. stretnutie Medzirezortnej konzultačnej komisie medzi MH SR a Ministerstvom hospodárstva, práce a podnikania ChR v Bratislave (7.- 8.4.2011) pre posilnenie spolupráce v oblasti energetiky, vrátane uskutočnenia prvého zasadnutia skupiny pre spoluprácu v energetickej oblasti.